বন্যাকবলিত পাঞ্জাব পরিদর্শনে প্রধানমন্ত্রী, কী কী কর্মসূচি রয়েছে?

ওয়েব ডেস্ক: আগামী ৯ই সেপ্টেম্বর পাঞ্জাবের বন্যাকবলিত গুরদাসপুর জেলা (Punjab Gurudaspur District) সফরে যাচ্ছেন প্রধানমন্ত্রী নরেন্দ্র মোদি (Narendra Modi)। বন্যায় ক্ষতিগ্রস্ত পরিবার ও কৃষকদের সঙ্গে দেখা করবেন তিনি। পাশাপাশি, ত্রাণ ব্যবস্থা খতিয়ে দেখবেন প্রধানমন্ত্রী। ভয়াবহ বন্যায় পাঞ্জাবের একাধিক জেলায় যে গ্রামগুলি জলমগ্ন হয়ে পড়েছে ও বিপুল পরিমাণ ফসলের ক্ষয়ক্ষতি হয়েছে তা এই সফরে পর্যালোচনা করার কথা রয়েছে প্রধানমন্ত্রীর।

বিজেপি পাঞ্জাব তাঁদের এক্স হ্যান্ডলে এই সফরের ঘোষণা করে লিখেছে, “প্রধানমন্ত্রী নরেন্দ্র মোদি আগামী ৯ই সেপ্টেম্বর পাঞ্জাবের গুরদাসপুরে আসছেন। তিনি সরাসরি বন্যাকবলিত ভাই-বোন ও কৃষকদের সঙ্গে দেখা করবেন। ক্ষতিগ্রস্তদের সাহায্যে সবরকম পদক্ষেপ গ্রহণ করবেন তিনি।”

আরও পড়ুন: ওড়িশার মাদ্রাসায় নাবালককে যৌন নির্যাতন করে খুন! পুলিশের জালে ৫

এক্স হ্যান্ডলে আরও বলা হয়েছে, “প্রধানমন্ত্রীর এই সফর থেকেই প্রমানিত যে কেন্দ্রের বিজেপি সরকার সবসময় পাঞ্জাববাসীর পাশে রয়েছে এবং এই কঠিন সময়ে সম্পূর্ণ সহায়তা প্রদান করবে।”

উল্লেখ্য, গত কয়েক সপ্তাহের অবিরাম বৃষ্টিতে জম্মু-কাশ্মীর (Jammu and Kashmir), হিমাচল প্রদেশ (Himachal Pradesh), পাঞ্জাব এবং উত্তরাখণ্ড আকস্মিক বন্যা ও ভূমিধসের কবলে পড়েছে। গত জুন মাস থেকে শুরু হওয়া এই প্রাকৃতিক দুর্যোগে এখনও পর্যন্ত ৫০০ জনেরও বেশি মানুষ প্রাণ হারিয়েছেন। দুর্যোগে সবচেয়ে বিপর্যস্ত রাজ্যগুলির মধ্যে অন্যতম পাঞ্জাব (Punjab)। রাজ্যের ২৩টি জেলার ১,৯০০টিরও বেশি গ্রাম প্লাবিত হয়েছে। অন্তত ৪৩ জনের মৃত্যু হয়েছে এবং প্রায় ১.৭১ লক্ষ হেক্টর জমির ফসল ক্ষতিগ্রস্ত হয়েছে। এখনও চাষের জমিগুলি জলের তলায়। নদীগুলির জল বিপদসীমার উপর বইছে। বহু জাতীয় ও রাজ্য সড়ক বন্ধ। এহেন পরিস্থিতিতে প্রধানমন্ত্রীর এই জেলা সফর অত্যন্ত তাৎপর্যপূর্ণ বলেই মনে করা হচ্ছে।

দেখুন অন্য খবর